b'\n_START_ARTICLE_\nKranes konditori\n_START_SECTION_\nHandling\n_START_PARAGRAPH_\nFilmen utspiller seg i en liten norsk kystby og f\xc3\xb8lger Katinka Stordals liv. Filmen skildrer hennes ensomhet og lengsel etter kj\xc3\xa6rlighet. Den eneste mannen, som hun noensinne har elsket, har forlatt henne uten \xc3\xa5 ta farvel. Fra sine barn f\xc3\xa5r hun hverken \xc3\xb8mhet eller vennlighet, bare harde, kalde krav. Katinka kjemper for \xc3\xa5 holde hjemmet sammen. En dag m\xc3\xb8ter hun den svenske sj\xc3\xb8mannen Stivhatten (Erik Hell) p\xc3\xa5 Kranes konditori. Det sladres friskt om m\xc3\xb8tet dem imellom i byen, og Katinkas oppf\xc3\xb8rsel vekker forargelse hos mange: Tenker hun \xc3\xa5 forlate hjem og barn?\n_START_SECTION_\nMottagelse\n_START_PARAGRAPH_\nAvisen VG roste det solide skuespillet, men klaget over stiv kameraf\xc3\xb8ring. Fredag 16. februar 1951 skrev de: \xc2\xabDramaet skulle framstilles fast og stramt, med helt naturlig realisme. R\xc3\xb8nnaug Alten og Erik Hell holder denne stilen. Men milj\xc3\xb8et og en flerhet av bipersonene er trukket opp med for tykke streker. Filmen er solid, men den er ogs\xc3\xa5 tung. Dermed blir den ganske enkelt mindre underholdende. Denne svakheten, som har preget s\xc3\xa5 mange norske filmer, har ikke Astrid Henning-Jensen klart \xc3\xa5 rydde av veien.\xc2\xbb'